भारत सरकार

मानव संसाधन विकास मंत्रालय

उच्‍चतर शिक्षा विभाग

 **राज्‍य सभा**

अतारांकित प्रश्‍न संख्‍या : 2151

उत्‍तर देने की तारीख : 12 मई, 2016

**तमिलनाडु में विश्वविद्यालयों के विकास हेतु निधियां**

**2151. डा॰ वी॰ मैत्रेयनः**

क्या मानव संसाधन विकास मंत्री यह बताने की कृपा करेंगे किः

(क) क्या सरकार के पास विश्वविद्यालयों के विकास हेतु कोई नई योजनाएं तथा नीतियां हैं और इसके द्वारा देश के विभिन्न विश्वविद्यालयों में अवसंरचना तथा अन्य सुविधाओं के विकास के लिए निधियां जारी की गई है, यदि हां, तो तत्संबंधी ब्यौरा क्या है;

(ख) देश में विश्वविद्यालयों के विकास हेतु विगत तीन वर्षों के दौरान वर्ष-वार तथा विश्वविद्यालय-वार कुल कितनी निधियां आवंटित, संवितरित तथा उपयोग में लाई गई; और

(ग) तमिलनाडु में विश्वविद्यालयों के विकास हेतु विगत तीन वर्षों के दौरान वर्ष-वार तथा विश्वविद्यालय-वार कुल कितनी निधि प्रदान तथा व्यय की गई?

**उत्‍तर**

**मानव संसाधन विकास मंत्री**

**(श्रीमती स्‍मृति ज़ूबिन इरानी)**

(क) से (ग): केन्‍द्र सरकार ने देश में शिक्षा के गुणवत्‍तायुक्‍त विकास के लिए शिक्षा के क्षेत्र में अनेक नई पहलें, अर्थात् राष्‍ट्रीय संस्‍थानिक रैंकिंग कार्यढांचा (एनआईआरएफ), प्रभावी अनुसंधान नवाचार और प्रौद्योगिकी (इम्प्रिंट), उच्चतर आविष्‍कार योजना (यूएवाई), वैश्विक शैक्षिक नेटवर्क पहल (ज्ञान) प्रारंभ की हैं।

 मानव संसाधन विकास मंत्रालय (एमएचआरडी), विश्‍वविद्यालय अनुदान आयोग (यूजीसी) के माध्‍यम से विभिन्‍न विश्‍वविद्यालयों को पर्याप्‍त अवसंरचनात्‍मक सहायता प्रदान करता है। यूजीसी, आधुनिकीकरण आदि के माध्‍यम से अवसंरचना उन्‍नयन, सुविधाओं के विस्‍तार और समेकन तथा मानकों में सुधार के लिए पात्र विश्‍वविद्यालयों और कालेजों को विकास और रखरखाव सहायता प्रदान करता है। यूजीसी योजनागत ब्‍लॉक अनुदान के रूप में केन्‍द्रीय, राज्‍य और समवत विश्‍वविद्यालयों को XIIवीं योजना अवधि की सामान्‍य विकास सहायता प्रदान करता है। इसमें भवन का निर्माण/नवीकरण, परिसर विकास, कर्मचारी, पुस्‍तकें और पत्रिकाएं, प्रयोगशाला, उपकरण एवं अवसंरचना, वार्षिक रखरखाव अनुबंध, नवाचारी अनुसंधान कार्यकलाप, विश्‍वविद्यालय उद्योग संपर्क, विस्‍तार कार्यकलाप, आईसीटी का विकास, स्‍वास्‍थ्‍य देखभाल, विद्यार्थी सुविधाएं आदि शामिल हैं।

 XII योजना के दौरान केन्‍द्रीय, राज्‍य और सम विश्‍वविद्यालयों के संबंध में यूजीसी की सामान्‍य विकास सहायता (जीडीए) योजना के तहत पिछले तीन वर्षों के दौरान तमिलनाडु राज्‍य सहित राज्‍यों को आवंटित, वितरित और उनके द्वारा उपयोग की गई कुल निधियों का ब्‍यौरा [www.ugc.ac.in](http://www.ugc.ac.in) पर उपलब्‍ध है।

\*\*\*\*\*